**Christopher John Reuel Tolkien** (21. marraskuuta 1924 Leeds, Englanti – 15. tammikuuta 2020 Draguignan, Ranska) oli keskiajan tutkija. Hän oli kirjailija J. R. R. Tolkienin nuorin poika. Hänet tunnetaan työstään isänsä keskeneräisten töiden loppuunsaattamisessa sekä tämän postuumien teosten toimitustyössä.

Elämä
-----

Christopher Tolkien syntyi Leedsissä Iso-Britanniassa. Hän on perheen kolmas ja nuorin poika. Hän opiskeli Oxfordin Dragon Schoolissa ja myöhemmin Oratory Schoolissa. Toisessa maailmansodassa hän palveli lentäjänä kuninkaallisissa ilmavoimissa, minkä jälkeen hän opiskeli englantia Oxfordin yliopistossa.

Christopher Tolkien oli jo vuosia kuulunut isänsä teosten ensimmäisiin arvioijiin. Lapsena hän kuunteli tarinoita Bilbo Reppulista ja myöhemmin teini-ikäisenä ja nuorena aikuisena antoi isälleen jonkin verran palautetta *Tarusta sormusten herrasta* sen monivuotisen kirjoitusprosessin aikana. Kirjan julkaisua silmällä pitäen hän tulkitsi ja korjasi isänsä välillä ristiriitaisiakin Keski-Maan karttoja.*lähde?* 1970-luvun lopulla hän piirsi pääkartan uudelleen korjatakseen sanamuotoja sekä joitain virheitä ja pois jääneitä yksityiskohtia.

Myöhemmin Christopher Tolkien seurasi isänsä jalanjälkiä siirtyessään luennoitsijaksi ja tuutoriksi Oxfordin New Collegeen, jossa hän vietti vuodet 1964–1975.

2000-luvun alussa Christopher Tolkien nousi otsikoihin, kun hänen väitettiin vastustaneen Peter Jacksonin ohjaamia elokuvaversioita *Tarusta sormusten herrasta*. Hän ilmoitti, että vaikka hän itse on sitä mieltä, että hänen isänsä työt eivät sovellu elokuvamateriaaliksi, hänellä ei kumminkaan ole mitään näitä elokuvantekijöitä vastaan.

Christopher Tolkien asui Ranskassa toisen vaimonsa Baillie Tolkienin kanssa. Baillie muokkasi J. R. R:ltä kesken jääneen teoksen *Kirjeitä Joulupukilta* julkaisukuntoon. Heillä on kaksi lasta. Christopher Tolkienin vanhin lapsi Simon Tolkien on asianajaja ja kirjailija.

Työt
----

J. R. R. Tolkien kirjoitti suuren määrän Keski-Maasta kertovaa materiaalia, jota ei julkaistu hänen elinaikanaan. Vaikka hän oli alkujaan aikonut julkaista *Silmarillionin* yhdessä teoksen *Taru sormusten herrasta* kanssa, se jäi kesken kirjailijan kuollessa vuonna 1973.

Christopher Tolkien otti urakakseen järjestää isänsä muistiinpanot, joita oli valtavasti. Osa niistä oli vain yksittäisiä puoli vuosisataa aiemmin kirjoitettuja pieniä lappusia.*lähde?* Suurin osa materiaalista oli käsin kirjoitettua.*lähde?* Useasti ensimmäinen versio oli puolittain pyyhitty pois, ja sen tilalle oli samalle paperille hahmoteltu uusi versio. Lisäksi hahmojen nimet muuttuivat versioiden välillä. Tehtävä oli vaikea ja aikaa vievä. Siitä oli ehkä mahdollista selviytyä vain jonkun, jolla oli ollut henkilökohtainen suhde kirjailijaan ja käsitys hänen tarinoidensa kehityskaaresta.*kenen mukaan?* Christopher Tolkien on myöntänyt joutuneensa muutaman kerran turvautumaan arvaukseen siinä, mitä hänen isänsä oli mahtanut tarkoittaa.*lähde?*

Guy Gavriel Kayn kanssa työtä tehnyt Tolkien sai *Silmarillionin* lopulta julkaisukuntoon, ja se ilmestyi 1977. *Silmarillionin* jälkeen vuonna 1980 ilmestyi *Keskeneräisten tarujen kirja* ja sen jälkeen 12-osainen *The History of Middle-earth*, joka julkaistiin osa kerrallaan 1983–1996.

Syyskuussa 2006 Christopher Tolkien ilmoitti hänen isänsä muistiinpanoihin pohjautuvan uuden teoksen julkaisusta. Hänen 30 vuotta työstämänsä *Húrinin lasten tarina (The Children of Húrin)* ilmestyi huhtikuussa 2007. Laaja eeppinen runoelma *The Legend of Sigurd and Gudrún* ilmestyi toukokuussa 2009.

Lähteet
-------

1. ↑  Tolkiens Reise nach Mittelerde, Königswinter, 2013, 1e painos, 338  s. (ISBN 978-3-86852-826-8), s. 27View and modify data on Wikidata. Tieto on haettu Wikidatasta.
2. ↑  'First Middle-earth scholar' Christopher Tolkien dies *Oxford News*.  16.1.2020. BBC News. Viitattu 17.1.2020. (englanniksi)
3. ↑  Amalric, Laurent: Christopher, le fils de J.R.R. Tolkien, s'est éteint dans le Var à l'âge de 95 ans *Culture*.  16.1.2020. Var-Matin. Viitattu 18.1.2020. (ranskaksi)
4. ↑  Seelye, Katharine Q. & Yuhas, Alan: Christopher Tolkien, Keeper of His Father’s Legacy, Dies at 95 (ISSN 0362-4331) *Books*.  16.1.2020. The New York Times. Viitattu 17.1.2020. (englanniksi)
5. ↑  Slawson, Nicola: JRR Tolkien's son Christopher dies aged 95 *Books*.  16.1.2020. The Guardian. Viitattu 18.1.2020. (englanniksi)
6. ↑  Wilkes, Joseph: Christopher Tolkien dead: Son of Lord of the Rings author dies aged 95  16.1.2020. Mirror (UK). Viitattu 16.1.2020. (englanniksi)
7. ↑  J.R.R. Tolkienin poika Christopher kuollut 95 vuoden ikäisenä – vaali isänsä kirjallista perintöä *Kulttuuri*.  16.1.2020. Yleisradio (Yle). Viitattu 17.1.2020.
8. ↑  SILMARILLION (POKKARI, VANHA KANSI) *Kirjat*. WSOY.fi.  Arkistoitu 22.4.2014. Viitattu 21.4.2014.
9. 1 2 3  Michael D.C. Drout (toim.) & Thomas Honegger: "Tolkien, Christopher Reuel", *J.R.R. Tolkien encyclopedia*. Routledge, 2006. ISBN 978-0415969420. Lukunäyte (viitattu 11.10.2009). (englanniksi)
10. 1 2  Christopher Tolkien answers questions about Sigurd and Gudrún *Books*.  5.5.2009. Guardian. Viitattu 11.10.2009. (englanniksi)
11. ↑  Tolkien's son denies rift *Entertainment*.  7.12.2001. BBC News. Viitattu 11.10.2009. (englanniksi)
12. ↑  Matthew T. Dickerson, Jonathan Duane Evans: *Ents, elves, and Eriador: the environmental vision of J.R.R. Tolkien*, s. 5-6. University Press of Kentucky, 2006. ISBN 978-0813124186. (englanniksi)
13. ↑  Son completes unfinished Tolkien *Entertainment*.  19.9.2006. BBC News. Viitattu 11.10.2009. (englanniksi)


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Katalonia
* Saksa
* Italia
* Israel
* Belgia
* Yhdysvallat
* Japani
* Tšekki
* Korea
* Kroatia
* Alankomaat
* Puola
* Portugali

 |
|  |
| Tieteilijät | 
* CiNii

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Trove

 |
|  |
| Muut | 
* Europeana
* IdRef

 |

 |